অনলাইন ডেস্ক: পাবনার ফরিদপুর উপজেলায় পুকুরের পানিতে ডুবে দুই শিশুর মৃত্যু হয়েছে। শিশু দুটি সম্পর্কে চাচাতো ভাই। রোববার দুপুরে উপজেলার খাগরবাড়িয়া গ্রামে এ ঘটনা ঘটে। দুই শিশুর পরিবার জানায়, খাগরবাড়িয়া পশ্চিমপাড়া গ্রামের আব্দুল করিমের ছেলে তামিম (৭) তার ভাই সাইফুল ইসলামের ছেলে সিয়াম (৭) এবং তাদের ভাগ্নে শিপন (৪) দুপুর ১২টার দিকে বাড়ির বাইরে পুকুর পাড়ে খেলা করছিল। এ সময় তামিম পা পিছলে পুকুরের পানিতে পড়ে গেলে তাকে তুলতে গিয়ে সিয়ামও ডুবে যায়। দুপুর ২টার দিকে এলাকাবাসী ও পরিবারের সদস্যরা পুকুরে নেমে তামিম ও সিয়ামকে উদ্ধার করে স্থানীয় হাসপাতালে নিয়ে গেলে চিকিৎসক মৃত ঘোষণা করেন। দুই শিশুর মৃত্যুতে এলাকায় শোকের ছায়া নেমে এসেছে।